

**LIETUVOS RESPUBLIKOS VYRIAUSYBĖ**

**NUTARIMAS**

**DĖL VALSTYBĖS STIPENDIJŲ MENO KŪRĖJAMS**

2014 m. sausio 8 d. Nr. 9

Vilnius

VadovaudamasiLietuvos Respublikos meno kūrėjo ir meno kūrėjų organizacijų statuso įstatymo 10 straipsnio 1 ir 2 dalimis ir siekdama skatinti meno kūrėjų individualią kūrybinę veiklą, Lietuvos Respublikos Vyriausybė nutaria:

1. Nustatyti, kad valstybės stipendijos meno kūrėjams, skatinančios jų individualią kūrybinę veiklą, yra šios:

1.1. individuali valstybės stipendija – skiriama individualiai meno kūrėjų kūrybinei raiškai skatinti;

1.2. edukacinė valstybės stipendija – skiriama meno kūrėjų profesiniam meistriškumui tobulinti (dalyvauti stažuotėse, kursuose, konferencijose, simpoziumuose ir kitoje veikloje, kuri skirta profesiniam meistriškumui tobulinti);

1.3. vardinė valstybės stipendija – skiriama meno kūrėjams už jų išskirtinį asmeninį indėlį į Lietuvos kultūros ir meno raidą ir sklaidą.

2. Patvirtinti Valstybės stipendijų meno kūrėjams nuostatus (pridedama).

3. Įsigaliojus šiam nutarimui, Lietuvos kultūros tarybai perduodamos Kultūros ministerijai pateiktos ir neišnagrinėtos paraiškos dėl 2014 metų valstybės stipendijų meno kūrėjams.

4. Pripažinti netekusiu galios Lietuvos Respublikos Vyriausybės 2001 m. gegužės 8 d. nutarimą Nr. [525](http://www3.lrs.lt/cgi-bin/preps2?a=270099&b=) ,,Dėl valstybės stipendijų meno ir kultūros kūrėjams įsteigimo“ su visais pakeitimais ir papildymais.

Ministras Pirmininkas Algirdas Butkevičius

Kultūros ministras Šarūnas Birutis

PATVIRTINTA  
Lietuvos Respublikos Vyriausybės  
2014 m. sausio 8 d. nutarimu Nr. 9

**VALSTYBĖS STIPENDIJŲ MENO KŪRĖJAMS NUOSTATAI**

**I. BENDROSIOS NUOSTATOS**

1. Valstybės stipendijų meno kūrėjams nuostatai (toliau – Nuostatai) nustato valstybės stipendijų meno kūrėjams (toliau – stipendijos) dydį ir mokėjimo trukmę, paraiškų pateikimo ir svarstymo, stipendijų skyrimo, mokėjimo ir atsiskaitymo už jas tvarką.

2. Stipendijos mokamos iš Lietuvos kultūros tarybai (toliau – Taryba) skirtų lėšų.

3. Gauti stipendijas turi teisę asmenys, kuriems Lietuvos Respublikos meno kūrėjo ir meno kūrėjų organizacijų statuso įstatymo nustatyta tvarka yra suteiktas meno kūrėjo statusas.

**II. STIPENDIJŲ DYDIS IR mokėjimo TRUKMĖ**

4. Stipendijos dydis – 10 bazinių socialinių išmokų per mėnesį.

5. Stipendijų mokėjimo trukmė:

5.1. individualios stipendijos – iki 2 metų;

5.2. edukacinės stipendijos – iki 6 mėnesių;

5.3. vardinės stipendijos – iki vienų metų.

**III. PARAIŠKŲ PATEIKIMAS**

6. Tarybos pirmininko nustatytos formos meno kūrėjų paraiškos gauti individualią ar edukacinę stipendiją (toliau – paraiškos) priimamos paskelbus jų priėmimą Tarybos ir Kultūros ministerijos interneto svetainėse ir specializuotuose kultūros ir meno periodinės spaudos leidiniuose.

7. Skelbime nurodoma:

7.1. paraiškų priėmimo laikas;

7.2. paraiškų pateikimo būdas;

7.3. paraiškas priimančių Tarybos skyrių telefonų numeriai ir elektroninio pašto adresai;

7.4. kita reikiama informacija.

8. Kartu su paraiška privaloma pateikti gyvenimo ir kūrybinės veiklos aprašymą. Teikiant paraišką edukacinei stipendijai gauti, papildomai privaloma pateikti dokumentus, kurie patvirtina kvietimą į stažuotę, konkursą, simpoziumą, kūrybinę stovyklą, konferenciją ir pan. Kartu su paraiška galima pateikti kitus dokumentus (jų kopijas), kurie pagrindžia paraiškoje nurodytą informaciją.

9. Paraiškos teikiamos:

9.1. paraiškos gauti individualią stipendiją priimamos vieną kartą per metus – nuo spalio 1 d. iki spalio 31 dienos;

9.2. paraiškos gauti edukacinę stipendiją priimamos 2 kartus per metus – nuo gegužės 1 d. iki birželio 1 d. ir nuo spalio 1 d. iki spalio 31 dienos.

10. Meno kūrėjas, pretenduojantis gauti stipendiją, gali teikti tik vieną paraišką gauti vienos rūšies stipendiją.

11. Paraiškų neturi teisės teikti ir stipendijų gauti:

11.1. Tarybos narių susirinkimo nariai, Tarybos ekspertai ir Lietuvos kino centro prie Kultūros ministerijos direktoriaus įsakymu sudarytos Kino tarybos nariai;

11.2. meno kūrėjai, dirbantys Lietuvos Respublikos biudžetinėse įstaigose, – veiklai, kuri nurodyta jų darbo sutartyse, pareigybių aprašymuose;

11.3. gavę stipendijas meno kūrėjai (išskyrus edukacinės stipendijos gavėjus), nepraėjus vieniems metams nuo jiems skirtos stipendijos mokėjimo pabaigos;

11.4. meno kūrėjai, nepateikę ataskaitų už gautas stipendijas.

12. Paraiškos Tarybaisiunčiamos paštu (galioja pašto spaude nurodyta data), pristatomos asmeniškai arba elektroniniu paštu (patvirtintos saugiu elektroniniu parašu).

13. Paraiškos Tarybos pirmininko ar jo įgalioto asmens sprendimu nesvarstomos, jeigu:

13.1. pateiktos pasibaigus skelbime nurodytam paraiškų priėmimo laikui;

13.2. nepateikti visi paraiškoje nurodyti prašomi pateikti dokumentai.

**IV. PARAIŠKŲ VERTINIMAS**

14. Paraiškas vertina Tarybos ekspertai, veikiantys pagal Lietuvos Respublikos Lietuvos kultūros tarybos įstatymą, ir Kino taryba, veikianti pagal Lietuvos kino centro prie Kultūros ministerijos direktoriaus įsakymu tvirtinamus nuostatus (toliau kartu – ekspertai).

15. Paraiškos perduodamos ekspertams svarstyti per 20 darbo dienų nuo paskutinės paraiškų priėmimo dienos, nurodytos skelbime. Ekspertai gautas paraiškas įvertina per 15 darbo dienų.

16. Ekspertas, gavęs vertinti paraišką, kuri neatitinka jo ekspertinės veiklos srities, gali ją grąžinti Tarybai ir pasiūlyti, kurios srities ekspertui ją tikslinga perduoti vertinti.

17. Ekspertai paraiškas vertina šiais aspektais:

17.1. meno kūrėjo ankstesnės veiklos rezultatai (jeigu meno kūrėjui buvo skirta stipendija, analizuojami jos mokėjimo laikotarpio veiklos rezultatai), jos aktualumas ir svarba konkrečios meno srities raidai, veiklos rezultatų sklaidos apimtis;

17.2. valstybių (Lietuvos Respublikos, kitų Europos Sąjungos valstybių arba trečiųjų valstybių), savivaldybių ar kitų finansinių šaltinių lėšų suma, skirta meno kūrėjo paraiškoje nurodytai veiklai vykdyti.

18. Ekspertai vienodos svarbos prioritetus teikia:

18.1. vertindami individualių stipendijų paraiškas:

18.1.1. jauniesiems meno kūrėjams (asmenims nuo 18 iki 35 metų);

18.1.2. meno kūrėjams, kurie paraiškose nurodytai veiklai vykdyti nėra gavę valstybių (Lietuvos Respublikos, kitų Europos Sąjungos valstybių arba trečiųjų valstybių), savivaldybių ar kitų finansinių šaltinių lėšų;

18.1.3. meno kūrėjams, kuriems nebuvo skirtos stipendijos;

18.1.4. meno kūrėjams, kurių paraiškose nurodyta veikla turi išplėtotas sklaidos galimybes (sudaryti planuojamų koncertų, parodų sąrašai, seminarai ir kita veikla, susijusi su paraiškoje nurodytos veiklos sklaida);

18.1.5. meno kūrėjams, gyvenantiems ir kuriantiems ne Vilniaus mieste;

18.2. vertindami edukacinių stipendijų paraiškas:

18.2.1. Nuostatų 18.1.1–18.1.5 papunkčiuose numatytais atvejais;

18.2.2. aktyvaus dalyvavimo edukacinei veiklai (kai konferencijoje skaitomas pranešimas, dalyvaujama diskusijose);

18.2.3. edukacinei veiklai, skirtai klausimams, objektams ar technologijoms, neišsamiai nagrinėjamiems arba nenagrinėjamiems Lietuvos Respublikoje (sprendimą dėl objektų ar technologijų nagrinėjimo išsamumo priima ekspertai).

19. Edukacinės stipendijos neskiriamos studijų aukštosiose mokyklose išlaidoms padengti.

20. Konkrečią stipendijos mokėjimo meno kūrėjui trukmę ekspertai Tarybai siūlo nustatyti atsižvelgdami į paraiškoje nurodytos veiklos išlaidas ir apimtį.

21. Ekspertai sudaro pateiktų paraiškų reitingų lenteles ir kartu su savo išvadomis dėl stipendijų skyrimo pateikia jas svarstyti Tarybos narių susirinkimui.

**V. STIPENDIJŲ SKYRIMAS**

22. Kultūros ministras nustato stipendijų kvotas atskiroms meno sritims.

23. Individualias ir edukacines stipendijas skiria Tarybos narių susirinkimas, atsižvelgdamas į ekspertų išvadas, per 10 darbo dienų nuo šių išvadų gavimo Taryboje.

24. Vardines stipendijas (ne daugiau kaip 3 per metus) už išskirtinį asmeninį indėlį į Lietuvos kultūros ir meno raidą ir sklaidą Tarybos narių susirinkimas skiria kultūros ministro teikimu.

**VI. STIPENDIJŲ MOKĖJIMAS IR ATSISKAITYMAS UŽ JAS**

25. Taryba per 20 darbo dienų nuo Tarybos narių susirinkimo narių sprendimo priėmimo pasirašo su meno kūrėju, kuriam skirta stipendija (išskyrus vardinės stipendijos gavėją), Tarybos nustatytos formos sutartį. Šioje sutartyje numatyta veiklos, kuriai vykdyti skirta stipendija, vykdymo terminas, lėšų pervedimo ir atsiskaitymo tvarka, šalių atsakomybė už sutarties nevykdymą ir kitos sąlygos.

26. Vardinės stipendijos gavėjui stipendija mokama, kai jis pateikia Tarybai savo asmens duomenis (vardą, pavardę, asmens kodą, telefono numerį) ir banko sąskaitos numerį.

27. Stipendijos gavėjui stipendija mokama kas mėnesį į jo nurodytą banko sąskaitą.

28. Stipendijų mokėjimas nutraukiamas, jeigu stipendijos gavėjas:

28.1. miršta;

28.2. raštu atsisako stipendijos;

28.3. stipendijai gauti pateikia neteisingus (suklastotus) duomenis (dokumentus);

28.4. nevykdo veiklos, kuriai vykdyti skirta stipendija (po to, kai Tarybos narių susirinkimas pritaria ekspertų rekomendacijai nutraukti stipendijos mokėjimą).

29. Pasibaigus stipendijos (išskyrus vardinę) mokėjimo terminui, ne vėliau kaip per vieną mėnesį meno kūrėjas, kuriam skirta stipendija, privalo Tarybai pateikti Tarybos nustatytos formos veiklos ataskaitą (toliau – ataskaita). Jeigu veikla trunka ne vienus metus (įskaitant laikotarpį nuo sutarties pasirašymo iki gruodžio 31 dienos), stipendiją gaunantis meno kūrėjas turi teikti Tarybai praėjusių metų ataskaitą kasmet iki sausio 31 dienos.

30. Ataskaita siunčiama paštu, pristatoma Tarybai tiesiogiai arba elektroniniu paštu (patvirtinta saugiu elektroniniu parašu).

31. Paraiškos, ataskaitos ir Tarybos nustatytos jų formos registrai Taryboje saugomi 3 metus.

\_\_\_\_\_\_\_\_\_\_\_\_\_\_\_\_\_\_